**Felhívás:**

**Kínai Híd Nyári Tábor Magyar Középiskolai Diákok Részére**

**Általános információk:**

Wen Jiabao kínai miniszterelnök úr a 2008-as szecsuáni földrengést követően tanúsított magyar segítségért köszönetét kívánja kifejezni azzal, hogy Kínában nyári tanulmányutat hirdet meg középiskolai diákok és kísérő pedagógusok részére. 10 gyakorló pedagógus és 90 diák (csoportonként 9 fő) vehet részt a kéthetes utazáson, melynek során ismereteket szerezhetnek a kínai kultúráról, a nyelvről és ellátogatnak néhány nevezetes helyre. A tanulmányút időpontja: **2012. július 30 - augusztus 12**. A részvétel költségeit (utazás, szállás, ellátás és nyelvtanfolyam) a Kínai Oktatási Minisztérium és a Hanban (Konfuciusz Intézetek Központja, www.chinese.cn) biztosítja, a magyar jelentkezőknek mindössze a vízumot és az utasbiztosítást kell önköltséges alapon finanszírozniuk.

Olyan, kínaiul vagy angolul folyékonyan beszélő, gyakorló középiskolai pedagógusok jelentkezését várjuk, akik saját, illetve a környező iskolák diákjaikból összegyűjtenek egy 9 fős utazócsoportot (plusz tartalék 2 fővel vis maior esetére). 14-18 éves, magyar állampolgárságú diákok jelölését várjuk, akik érdeklődnek Kína, a kínai kultúra és nyelv iránt, angol társalgási szintű nyelvtudással rendelkeznek és már tanulnak, vagy a jövőben szándékoznak kínaiul tanulni. A kínai nyelv ismerete nem kötelező, de az utazás során előnyt jelenthet.

A diákok Pekingben nyitóünnepségen vesznek részt, ezt követően csoportosan látogatást szerveznek részükre kínai városokba, valamint találkoznak majd kínai gyerekekkel és családjaikkal. A diákok a két hét alatt összesen 20 órás nyelvi kurzuson vesznek részt, amelynek végén oklevéllel igazolt vizsgát tesznek. A program résztvevői diákszállóban kapnak elhelyezést és nemzetközi konyha biztosítja az ingyenes napi háromszori étkezést.

**A jelentkezés módja:**

A felhívásra írásban lehet jelentkezni és az alábbi dokumentumokat kell beküldeni:

* Géppel, **nagy betűkkel** kitöltött, kinyomtatott és **színes igazolványképpel** ellátott angol nyelvű jelentkezési lap (1. számú melléklet, Application Form for Chinese Bridge Summer Camp Chaperons)
* Europass önéletrajz (2. számú melléklet, amely elérhető az alábbi linken: <http://www.europass.hu/>)
* a diákok (9+2 tartalékos fő) névsora a mellékelt táblázat alapján (3. számú melléklet, Excel táblázat)
* diákok géppel, **nagy betűkkel** kitöltött, kinyomtatott, **színes igazolványképpel** ellátott angol nyelvű jelentkezési lapja (4. számú melléklet, Application Form for Chinese Bridge Summer Camp Students, csatolva az adatlap 5. pontjában kért 250 szavas, angol vagy kínai nyelvű motivációs levél)
* az intézmény igazgatója által kitöltött nyilatkozat (5. számú melléklet)
* a pedagógus által kitöltött nyilatkozat (6. számú melléklet)
* a szülő által kitöltött nyilatkozat (7. számú melléklet)

**Jelentkezési határidő:**

A jelentkezéshez szükséges dokumentumok postai feladásának határideje **2012. április 19. (a postai bélyegző szerint) az alábbi címre:**

**Oktatási Nemzetközi Főosztály**

**Nemzeti Erőforrás Minisztérium**

**Budapest, 1055, Szalay utca 10-14.**

A borítékon kérjük feltüntetni: „**Kínai középiskolai tanulmányút**”

**A teljes dokumentációt postai úton kell beküldeni, amelyből kérjük, hogy a fentiekben jelzett 2. és 3. számú mellékletet elektronikus úton is küldjék meg az alábbi e-mail címre:** **oktatas.nemzetkozi@nefmi.gov.hu** **2012. április 19. éjfélig.**

**A jelentkezés csak ezzel együtt érvényes.**

**A határidőn túl érkezett, valamint formai hibás, hiányos jelentkezések érdemi bírálat nélkül elutasításra kerülnek.**

**Az értékelés szempontjai:**

- a jelentkezés szakmai indokoltsága, a kínai kultúra tisztelete és legalább minimális szintű ismerete

- a hiánytalan és határidőre beküldött adatlapok

- külföldi úthoz szükséges fizikai erőnlét

- minimum 3 év iskolában töltött gyakorló pedagógusi tapasztalat, kiváló kommunikációs készség, felelősségvállalás képessége, gyermekekkel való foglalkozásban szerzett tapasztalat

- a tanulmányutak szervezésében szerzett tapasztalat előnyt jelent

- a kiválasztott pedagógusok szóbeli interjún vesznek részt, ahol tesztelni fogják alkalmasságukat és nyelvtudásukat

A beérkezett jelentkezéseket a **Nemzetgazdasági Minisztérium, mint a magyar-kínai kétoldalú kapcsolatok összehangolásáért felelős kormánybiztosi feladatokat ellátó szerv, a** Nemzeti Erőforrás Minisztérium és az ELTE Konfuciusz Intézet szakértői közösen értékelik. A pedagógusok kiválasztását célzó interjúra 2012. május első hetében kerül sor Budapesten. A pontos időpontról és helyszínről a jelölteket telefonon értesítjük.

A nyertes résztvevők számára májusban tájékoztató előadást szervezünk.

**Egyéb tudnivalók:**

A jelentkezéssel kapcsolatos kérdéseikkel munkanapokon 10.00-12.00 óra között a (+36-1) 411-6597-es telefonszámon az ELTE Konfuciusz Intézethez fordulhatnak.

**Általános program:**

* Július 30. a 100 diák és pedagógus együttes érkezése Pekingbe
* Július 31 – augusztus 2. 100 pedagógus és diák részvétele a hivatalos megnyitó ünnepségen, kulturális előadáson, valamint a Peking történelmi és kulturális látnivalóit bemutató városnézésen
* Augusztus 3. a diákok és pedagógusaik 3 csoportra bontva Shanghaiba, Csungkingba és Harbinba repülnek
* Augusztus 4 – 11 oktatási ás kulturális programok a 3 városban
* Augusztus 12. a diákok és pedagógusaik visszatérnek Pekingbe, és együtt utaznak tovább Magyarországra

**Shanghaiban, Csungkingban és Harbinban augusztus 4 – 11 között megrendezésre kerülő programok:**

* orientáció (2 óra)
* kínai nyelvórák (20 óra)
* foglalkozások a kínai kultúrához kapcsolódóan: papírvágás, kalligráfia, tintafestés, kínai csomók, harcművészetek stb. (15 óra)
* oktatási és kulturális csereprogram kínai diákokkal: kínai családok látogatása, összejövetel kínai diákokkal, beszélgetés kínai diákokkal (15 óra)
* kulturális és történelmi látványosságok megtekintése (15 óra)
* tesztírás – a nyári tábor végén a szervezők lehetőséget biztosítanak a diákok részére a a Youngster Chinese Tests (YCT) vizsgáján való részvételre. A vizsgát teljesítő diákok oklevelet kapnak.
* a tábor összefoglalása: a nyári tábor végén a szervezők lehetőséget biztosítanak a diákok számára, hogy PPT prezentációban mutassák be élményeiket, különös tekintettel a Kína és Magyarország közti kulturális hasonlóságokra és eltérésekre, amelyet a két hét alatt tapasztaltak.